## La Generalitat i Torrent anomenaran el viaducte de la CV-403 pont de la Comunitat de Madrid en homenatge als seus conductors pel servici després de les riuades

*** El conseller d’Infraestructures participa en l’homenatge als conductors de la Comunitat de Madrid que han sigut clau “per a retornar la normalitat a milers de valencians
* Els xofers i els autobusos que van arribar en novembre es van mantindre fins al 26 de juny passat realitzant trajectes substitutius fins a la recuperació de Metrovalencia**

**Madrid.**

El conseller de Medi Ambient, Infraestructures i Territori, Vicente Martínez Mus, ha participat en l’acte d’homenatge als conductors i coordinadors de la Comunitat de Madrid que, des de novembre i fins al 26 de juny passat, van estar treballat en la Comunitat Valenciana per a garantir la mobilitat després de les inundacions del 29 d’octubre passat. Com a gest cap a este col·lectiu, la Generalitat, en col·laboració amb l’Ajuntament de Torrent, anomenarà el viaducte de la CV-403 pont de la Comunitat de Madrid.

Durant la seua intervenció, Martínez Mus ha recordat que l’11 de novembre va començar el desplegament de 43 autobusos i un equip de 86 professionals de set empreses madrilenyes del Consorci Regional de Transports de Madrid. Este dispositiu va permetre posar en marxa part dels servicis llançadora que van substituir temporalment al tram afectat de Metrovalencia entre València Sud i Castelló. Els servicis que van realitzar a poblacions com ara Torrent, Picanya o Paiporta els van convertir “en un verdader símbol” fins que van realitzar el seu últim servici amb motiu de la reobertura de Metrovalencia.

“Cada un de vosaltres va deixar la seua casa, la seua família i el seu entorn per a traslladar-se a la zona més afectada per la catàstrofe”, ha destacat el conseller, que ha agraït “la qualitat humana, la professionalitat i la solvència amb la qual heu acompanyat els valencians en els seus desplaçaments quotidians durant estos 8 mesos”.

**Més de 2,1 milions de viatgers**

En tot eixe temps han realitzat 62.491 expedicions, 616.767 quilòmetres recorreguts, 29.262 hores de servici i 2.193.395 desplaçaments registrats, “quasi la mitat del total d’usuaris de l’operatiu de llançadores organitzat per la Generalitat”, ha detallat Martínez Mus. En total, més de 200 persones, entre conductors i coordinadors, han format part d’este dispositiu d’emergència.

La Generalitat ha volgut expressar el seu agraïment amb un doble homenatge. Així, durant l’acte s’ha entregat un reconeixement commemoratiu als professionals que han participat en la campanya, als quals se’ls ha comunicat la nova denominació del pont.

En concret, es tracta del viaducte de la CV-403, en el terme municipal de Torrent, sobre el barranc de Poio. “Una de les principals artèries de circulació de l’Horta Sud, que simbolitzarà per sempre el vostre treball, entrega i col·laboració amb el poble valencià”, ha subratllat el conseller.

Per la seua banda, l’alcaldessa de Torrent, Amparo Folgado, ha manifestat que este pont “portarà per sempre el nom dels qui van tendir un altre tipus de pont: el de la solidaritat entre espanyols. La Comunitat de Madrid i Torrent estan ara units pels llaços que s’han creat entre els nostres veïns i els conductors durant estos mesos, però també en este pont que ha reconstruït la Generalitat”.

Folgado ha afegit que “vore circular cada dia estos autobusos verds pels nostres carrers era una mostra visible de solidaritat. Gràcies a ells, milers de torrentins vam poder seguir avant amb les nostres vides, anar al treball, al metge o al col·legi, en un moment en el qual vam perdre les connexions per metro i amb la majoria dels ponts arrasats per la dana, que estan reconstruint-se per la Generalitat”.

“No només van vindre autobusos, van vindre persones amb vocació de servici, que van deixar les seues famílies durant mesos per a ajudar-nos a recuperar la normalitat. Torrent no ho oblidarà mai”, ha conclòs l’alcaldessa.

A l’acte d’homenatge han assistit el secretari autonòmic d’Infraestructures i Transport, Francisco Javier Sendra, i el director general de Transports i Logística, Manuel Ríos, de la Generalitat, juntament amb una delegació de la Comunitat de Madrid encapçalada pel conseller de Vivenda, Transports i Infraestructures, Jorge Rodrigo Domínguez, i integrada pel director gerent del Consorci Regional de Transports, Pablo Rodríguez; el secretari general del CRTM, Pablo Bodega; el director de Planificació Estratègica i Explotació, Patxi Gómez, i el president de CONFEBÚS, Rafael Barbadillo.

En la seua intervenció, Jorge Rodrigo Domínguez ha explicat que des de la Comunitat de Madrid “hem volgut fer un homenatge a eixos 200 conductors del Consorci Regional de Transports que voluntàriament han estat set mesos a València ajudant tots els ciutadans i agrair-los, especialment, el seu treball tots eixos dies col·laborant amb la resta dels servicis públics de València”.

**Tasques de reconstrucció**

Finalment, Martínez Mus ha recordat que la resposta de la Generalitat a les inundacions ha permés en temps rècord recuperar infraestructures clau: 18 carreteres autonòmiques reparades en un mes, totes les que estaven afectades, 60 actuacions municipals assumides amb finançament autonòmic i la recuperació total de Metrovalencia en només 8 mesos.

“Tot això ha sigut possible gràcies a un gran equip humà, amb més de 500 treballadors, junt amb personal propi d’FGV, que ha sumat 275.000 hores de treball”, ha afegit.

El conseller ha assegurat que la Comunitat Valenciana ha sentit estos mesos “l’afecte i la implicació de la Comunitat de Madrid i no oblidarà mai com vos heu bolcat amb els valencians quan més ho necessitàvem”, ha conclòs.

Fecha: 11/07/2025